text: Kampagne skal øge kendskabet til de regionale lufthavne
  13 august 2017 kl. 05.54
  Billund og Sønderborg lufthavne er gået med i en kampagne sammen med fire andre regionale lufthavne og Københavns Lufthavn for at få flere til at flyve indenrigs.
  Alt for få danskere ved, hvor mange indenrigsflyvninger deres regionale lufthavn har.
  Derfor bruger Billund og Sønderborg Lufthavne sammen med fire andre regionale lufthavne nu 20 millioner kroner sammen Københavns Lufthavn for at synliggøre indenrigsflyvningen.
  - Når danskerne tror, der kun går en tredjedel af de fly, der reelt går fra for eksempel Midtjyllands Lufthavn i Karup, er det et problem. Det vil vi ændre, siger kommunikationschef i Københavns Lufthavn, Kasper Hyllested til DR P4 Midt & Vest.
  Det er en undersøgelse fra Epinion, lavet for Københavns Lufthavn, der viser, at folk generelt tror, at der er færre ugentlige afgange fra deres regionale lufthavn end i virkeligheden. Men også at rigtig mange slet ikke aner, at man kan flyve indenrigs.
  Kampagnen letter den 1. oktober og involverer de regionale lufthavne i Sønderborg, Billund Aalborg, Bornholm, Aarhus samt Midtjyllands Lufthavn i Karup.
  